Saħaq li qed jistenna lil Adrian Delia biex jieħu l-eżempju tal-Gvern u japplikah għalih innifsu u d-Deputati tiegħu Il-Prim Ministru Robert Abela saħaq li llum il-Gvern ta’ eżempju tal-livell ta’ etika li huwa mistenni u stieden lill-Kap tal-Oppożizzjoni Adrian Delia biex jitgħallem minn dan l-eżempju. Abela qal dan fl-ewwel kummenti tiegħu mal-midja wara li aċċetta r-riżenja ta’ Justyne Caruana minn Ministru għal Għawdex hekk kif ġie żvelat li r-raġel tagħha siefer ma’ Yorgen Fenech u anke wara li l-Pulizija għandha f’idha filmat tal-istess Valletta fir-rolls royce ma’ Yorgen Fenech. Mistoqsi jekk kienx jaf b’din l-informazzjoni minn qabel, Abela saħaq li hu aġġixxa malli kellu f’idu l-informazzjoni kollha. Insista mal-ġurnalisti li l-Gvern ta’ eżempju tal-livell ta’ etika li huwa mistenni. “Nittama li Adrian Delia juża l-linja ta’ etika li użajna aħna miegħu nnifsu u mad-Deputati tiegħu,” saħaq Abela. Kompla jisħaq li se jkun qed jinsisti li dan huwa l-istandard il-ġdid li miegħu l-politiċi għandhom jimxu. Mistoqsi wkoll dwar jekk l-eks Assistent Kummissarju Valletta hux qed ikun investigat, il-Prim Ministru saħaq li dik hija prerogattiva tal-Aġent Kummissarju u mhux tal-Prim Ministru. Dwar min se jkun il-Ministru l-ġdid għal Għawdex Abela żamm sieket u qal biss dak li kulħadd jaf, jiġifieri li skont il-Kostituzzjonali din hija prerogattiva tal-Prim Ministru u se jkun qed jeżerċitaha skont il-parametri li tagħtih il-Kostituzzjoni. Aktar qabel, f’intervent qasir fil-Parlament, Abela rringrazzja lil Caruana għax-xogħol tagħha.